**נברסקה** (באנגלית: **Nebraska**) הוא סרט קולנוע מסוגת דרמה קומית בכיכובם של ברוס דרן, ג'ון סקוויב ו-ויל פורטה. הסרט בוים על ידי אלכסנדר פיין ותסריטו נכתב על ידי בוב נלסון. הסרט יצא לאקרנים ב-15 בנובמבר 2013. הסרט היה מועמד לפרס דקל הזהב בפסטיבל הקולנוע בקאן ששם דרן זכה בפרס השחקן הטוב ביותר. הסרט היה מועמד גם לשישה פרסי אוסקר, אך לא זכה באף קטגוריה.

עלילה
-----

וודי גרנט (ברוס דרן) המשוטט בכבישי בילינגס מונטנה נמצא על ידי שוטר. בנו של וודי, דייוויד (ויל פורטה), בא לאסוף אותו, והוא מגלה שמטרתו של וודי היא להגיע ללינקולן נברסקה כדי לאסוף פרס בסך של מיליון דולר שהובטח לו במכתב. דייוויד מבין שהמכתב הוא לא יותר מאשר תעלול פרסומי, והוא מחזיר את וודי לביתו. בבית, אימו של דייוויד, קייט (ג'ון סקוויב), מלינה על התנהגותו של וודי. מאוחר יותר, דייוויד מוזעק מעבודתו כדי לאסוף שנית את וודי. דייוויד ואחיו, רוס (בוב אודנקירק), שוקלים להכניס את וודי לבית אבות. בדירתו של דייוויד, חברתו לשעבר, נואל (מיסי דוטי), מבקרת אותו, ובאמצע השיחה קייט מתקשרת כדי להודיע לו שאביו נעלם פעם נוספת. דייוויד מחזיר את וודי, והוא מחליט להסיע אותו ללינקולן למורת רוחה של קייט.

במהלך אחת מעצירותיהם, וודי מתגנב לפאב. הוא חוזר לחדר שלהם במוטל, ותוך כדי כניסה הוא נופל ונחבל בראשו. לאחר שוודי טופל בבית חולים, הוא מספר לדייוויד שהוא איבד את שיניו. השניים מחפשים ומוצאים אותן על יד מסילת רכבת. דייוויד מודיע לוודי שהוא תכנן ביקור משפחתי בביתו של אחיו, רוי (ראנס האוורד).

כאשר השניים מגיעים לביתו של רוי הנמצא במדיסון שבנברסקה, הם יוצאים לפאב העירוני. השניים מתחילים להתווכח בקשר למשפחתו של וודי, וכך האחרון עוזב בכעס את הפאב. וודי נכנס לפאב אחר ששם הוא פוגש את חברו הוותיק, אד פיגרם (סטייסי קיץ'). אד מוכר למשפחתו של וודי כמי שגנב את מדחס האוויר שלו בעבר. בניגוד לבקשתו של דייוויד וודי מספר לנוכחים כי הוא זכה בפרס על סך מיליון דולר. למחרת מתברר שהשמועה התפשטה ברחבי העיירה.

מאוחר יותר, קייט מגיעה לעיירה באוטובוס, ומשם השלושה הולכים לבית הקברות המקומי. קייט מספרת לדייוויד אודות משפחתו של וודי. לאחר מכן, הם סועדים במזללה, ואד פיגרם מברך את וודי בנוכחות הסועדים האחרים. אד ניגש לדייוויד בשירותים, והוא מבקש ממנו חלק מכספו של וודי בגלל חובותיו כלפיו. מאוחר יותר דייוויד נפגש עם עורכת העיתון המקומי, פגי נאגי (אנג'לה מקיואן), שרצתה לעשות כתבה על וודי. במהלך השיחה שדייוויד ביקש מפגי לא להזכיר את הפרס, התברר שהיא הייתה חברתו של וודי לפני שהוא התחתן.

המשפחה סועדת בביתו של רוי, ולאחר מכן קרובי משפחתו של וודי דורשים ממנו החזרי חובות. תיגרה מתחילה, אך היא מסתיימת כשקייט מוכיחה את הקרובים על חמדנותם. כאשר וודי, קייט, דייוויד ורוס נוסעים בחזרה מביקור בבית ילדותם המוזנח, הם עוברים ליד בית שקייט נזכרת כי הוא שייך לאד פיגרם. דייוויד ורוס מחליטים לקחת חזרה את מדחס האוויר שאד גנב מוודי. לבסוף התברר שקייט התבלבלה, וזה אינו ביתו של אד. היא מסיחה את דעת בעלי המקום בעוד דייוויד ורוס מחזירים את המדחס שלקחו.

וודי ודייוויד נפגשים במקרה עם אד בפאב. הוא מגלה לדייוויד שוודי בגד בקייט במהלך הנישואים. כאשר השניים יוצאים מהבר, בארט (טים דריסקול) וקול (דאווין ראטריי) תוקפים אותם, והם לוקחים מוודי את המכתב. מאוחר יותר כשדייוויד מתעמת איתם הם מודים כי הם זרקו את המכתב. וודי ודייוויד מחפשים את המכתב, והם מגלים שאד מקריא אותו בבר כדי לצחוק על וודי. עקב כך דייוויד חובט באד. דייוויד מחליט שהם לא ייסעו ללינקולן בעקבות המאורעות, אך כאשר וודי בורח מבית החולים לאחר התאשפזותו בשנית, דייוויד מתרצה.

כאשר וודי ודייוויד מגיעים למשרדים בלינקולן, המזכירה מודיעה להם שהם לא זכו בפרס. דייוויד מחליט לקנות טנדר ומדחס אוויר עבור וודי. מאוחר יותר הוא נותן לוודי לנהוג ברכב בעיירה להפתעתם של התושבים.

צוות שחקנים
-----------

צוות ההפקה והשחקנים בפסטיבל הקולנוע בקאן. משמאל לימין: ויל פורטה, ג'ון סקוויב, אלכסנדר פיין, אנג'לה מקיואן, אלברט ברגר, ברוס דרן, לורה דרן ורון ירקסה.
* ברוס דרן - וודי גרנט
* ויל פורטה - דייוויד גרנט, בנו של וודי
* ג'ון סקוויב - קייט גרנט, אשתו של וודי
* סטייסי קיץ' - אד פיגרם, שותף עבר של וודי
* בוב אודנקירק - סם גרנט, בנו של וודי
* מארי לואיז וילסון - דודה מרתה, גיסתו של וודי
* מיסי דוטי - נואל, חברתו של דייוויד
* אנג'לה מקיואן - פגי נאגי, חברתו לשעבר של וודי
* ראנס האוורד - דוד רוי, אחיו של וודי
* דאווין ראטריי - קול, אחינו של וודי
* טים דריסקול - בארט, אחינו של וודי

הפקה
----

### תסריט

בעת צילומי הסרט "אודות שמידט" (2002) בוב נלסון הביא לאלכסנדר פיין את התסריט כדי שהוא ימליץ על במאי. פן רצה לשמור לעצמו את התסריט, אך הוא לא רצה לצלם את הסרט כיוון שהוא היה באמצע הפקת סרט מסע אחר, "דרכים צדדיות" (2004). לכן פן חיכה רק לאחר צילומי הסרט "היורשים" (2011) כדי לעבוד על "נברסקה".

בוב נלסון מופיע ללא ציון קרידט באחת מסצנות הסרט.

### ליהוק

לתפקידו של וודי גרנט במאי הסרט אלכסנדר פיין שקל בהתחלה את ברוס דרן. אולם אולפן ההפקות דרש שחקן קולנוע מוכר יותר, וכך פן בחן למעלה מ-50 שחקנים כולל ג'ין הקמן, רוברט דה נירו, ג'ק ניקולסון, רוברט פורסטר ורוברט דובאל. לבסוף לאחר שהקמן סירב להצעה, פן החליט ללהק את דרן עקב התאמתו לתפקיד.

שחקנים רבים רצו לגלם את דמותו של דייוויד גרנט. בריאן קראנסטון רצה את התפקיד, אך פן חשב שהוא לא מתאים. שחקנים נוספים שרצו את התפקיד היו פול ראד, קייסי אפלק ומת'יו מודין. לבסוף פן ליהק את ויל פורטה חרף אנונימיותו היחסית.

### צילום

הסרט צולם בשחור-לבן. אלכסנדר פיין הסביר את סיבת צורת צילום זו כרצון לעשות סרט אייקוני. הצלם פדון פאפאמייקל אמר כי סגנון צילום זה מקדם את עלילת הסרט. הבחירה בסגנון הזה הייתה למורת רוחם של חברת ההפקה סרטי פרמאונט. פיין יצר גרסה עם צבעים, אך הוא הביע תקווה שאף אדם לא יראה אותה.

צילומי הסרט החלו בנובמבר 2012. הסרט צולם בבילינגס שבמונטנה, באפלו שבוויומינג ורפיד סיטי שבדקוטה הדרומית. בנוסף הסרט צולם בכמה אזורים בנברסקה. צילומי הסרט נמשכו 35 ימים, והם הסתיימו בדצמבר באותה שנה.

קבלה
----

### ביקורות

בעת הקרנת הבכורה של הסרט בפסטיבל קאן, הוא זכה לביקורות מהללות ובפרט להופעתו של ברוס דרן. הסרט זכה לציון של 92% בהתבסס על 184 ביקורות מהאתר "Rotten Tomatoes". האתר "Metacritic" נתן לו ציון של 86 מתוך 100 על בסיס 45 ביקורות.

### פרסים ומועמדויות

| פרס | תאריך הטקס | קטגוריה | מועמדים ומקבלי הפרס | תוצאה |
| --- | --- | --- | --- | --- |
| פרסי האקדמיה האמריקאית לקולנוע (פרס אוסקר) | 2 במרץ 2014 | הסרט הטוב ביותר | אלברט ברגר ורון ירקסה | **מועמדות** |
| הבמאי הטוב ביותר | אלכסנדר פיין | **מועמדות** |
| השחקן הטוב הראשי הטוב ביותר | ברוס דרן | **מועמדות** |
| שחקנית המשנה הטובה ביותר | ג'ון סקוויב | **מועמדות** |
| התסריט המקורי הטוב ביותר | בוב נלסון | **מועמדות** |
| הצילום הטוב ביותר | פדון פאפאמייקל | **מועמדות** |
| פרסי AFI | 9 בדצמבר 2013 | סרט השנה | סרט השנה ביחד עם הסרטים "חלום אמריקאי", "קפטן פיליפס", "כוח משיכה", "היא", "בתוך לואין דיוויס", "12 שנים של עבדות", "להציל את מיסטר בנקס" ו"הזאב מוול סטריט" | **זכייה** |
| פרסי האקדמיה הבריטית לאומנויות הקולנוע והטלוויזיה | 16 בפברואר 2014 | השחקן הראשי הטוב ביותר | ברוס דרן | **מועמדות** |
| התסריט המקורי הטוב ביותר | בוב נלסון | **מועמדות** |
| הצילום הטוב ביותר | פדון פאפאמייקל | **מועמדות** |
| פרסי גלובוס הזהב | 12 בינואר 2014 | הסרט הטוב ביותר - קומדיה או מוזיקלי |  | **מועמדות** |
| השחקן הטוב ביותר - סרט קומדיה או מוזיקלי | ברוס דרן | **מועמדות** |
| שחקנית המשנה הטובה ביותר - סרט קולנוע | ג'ון סקוויב | **מועמדות** |
| הבמאי הטוב ביותר - סרט קולנוע | אלכסנדר פיין | **מועמדות** |
| התסריט הטוב ביותר | בוב נלסון | **מועמדות** |
| פרסי גילדת שחקני המסך | 18 בינואר 2014 | ההופעה הטובה ביותר על שחקן ראשי - סרט קולנוע | ברוס דרן | **מועמדות** |
| ההופעה הטובה ביותר על ידי שחקנית משנה - סרט קולנוע | ג'ון סקוויב | **מועמדות** |
| פרסי אינדפנדנט ספיריט | 1 במרץ 2014 | הסרט הטוב ביותר | אלברט ברגר ורון ירקסה | **מועמדות** |
| הבמאי הטוב ביותר | אלכסנדר פיין | **מועמדות** |
| השחקן הראשי הטוב ביותר | ברוס דרן | **מועמדות** |
| שחקנית המשנה הטובה ביותר | ג'ון סקוויב | **מועמדות** |
| שחקן המשנה הטוב ביותר | ויל פורטה | **מועמדות** |
| התסריט הראשון הטוב ביותר | בוב נלסון | **זכייה** |
| פרסי פסטיבל הקולנוע בקאן | 26 במאי 2013 | השחקן הטוב הראשי הטוב ביותר | ברוס דרן | **זכייה** |
| פרס דקל הזהב |  | **מועמדות** |

קישורים חיצוניים
----------------

* 

* אתר האינטרנט הרשמי של נברסקה
* נברסקה, ברשת החברתית פייסבוק

* "נברסקה", במסד הנתונים הקולנועיים IMDb (באנגלית)

* "נברסקה", באתר AllMovie (באנגלית)

* "נברסקה", באתר Rotten Tomatoes (באנגלית)

* "נברסקה", באתר Box Office Mojo (באנגלית)

* "נברסקה", באתר Metacritic (באנגלית)

* "נברסקה", במסד הנתונים הקולנועיים KinoPoisk (ברוסית)
* אורון שמיר, עכבר העיר אונליין, "נברסקה": כשהסרט נפלא התלונות מתבטלות, באתר הארץ, 6 בפברואר 2014
* דור בביוף, ביקורת סרט: ״נברסקה״ הוא קומדיית זקנים שתצחיק גם צעירים, באתר אנשי הספר, 6 בפברואר 2014
* דורון פישלר‏, "נברסקה": סרט מסע קטן, חכם ויפה, באתר וואלה!‏, 10 בפברואר 2014
* שמוליק דובדבני, "נברסקה": הגידו כן לברוס דרן, באתר ynet, 10 בפברואר 2014
* אתר למנויים בלבד אורי קליין, הסרט "נברסקה" מציג את הלב של אמריקה, באתר הארץ, 11 בפברואר 2014
* יעל שוב, המסע המופלא, באתר Time Out תל אביב, 6 בפברואר 2014